title: Georgia O’Keeffe
text: Ul livourez stadunanat eo Georgia O'Keeffe, bet ganet d'ar 15 a viz Here 1887 e Sun Prairie (Wisconsin) ha marvet d'ar 6 a viz Meurzh 1986 e Santa Fe (New Mexico), e Stadoù-Unanet Amerika.
  Unan eus livourezed meur an  eo Georgia O'Keeffe.
  
  Buhez 
  
  War ar maez e voe desavet Georgia O'Keeffe, e ti-feurm he zud e-kichen Sun Prairie, e Wisconsin, gant he seizh breur ha c'hoar. Adalek he daouzekvet bloavezh e soñjas ar plac'h yaouank bezañ arzourez, kement e plije dezhi kentelioù tresañ ha livañ.
  Da c'houde e tilojas ar familh da Williamsburg (Virginia ). Pa oa 17 vloaz ez eas Georgia da Chicago da studiañ en Art Institute. Da heul ez eas da New York, d'an Art Students League, a oa ur skol arzoù eus ar re vrudetañ d'ar mare-se.
  Gant arz ha mennozhioù Vassily Kandinsky e voe levezonet-bras. Kelennerez e voe O'Keeffe e-pad ur pennad, e Canyon (Texas).
  E 1916, evit ar wech kentañ, e voe diskouezet tresadennoù Georgia gant Alfred Stieglitz(1864-1946), un arzour ha luc'hskeudenner a oa o chom e New-York. 
  E 1924 e timezas Georgia O'Keeffe hag Alfred Stieglitz. Tremen 350 poltred eus e wreg a reas A. Stieglitz. A-drugarez dezhañ e kejas Georgia ouzh un toullad arzourien, livourien, skrivagnerien, ha luc'hskeudennerien dreist-holl evel Paul Strand.
  E-pad bloavezhioù e voe O'Keeffe ha Stieglitz o labourat asambles, levezonet an eil gant egile.
  Diskouezagoù all a voe aozet gant Stieglitz evit taolennoù Georgia. Tamm-ha-tamm e teuas O'Keeffe da vezañ unan eus an arzourezed brudetañ er bloavezhioù 1920 e New York.
  Adalek ar bloavezhoù 1930 e tremenas al livourez pep hañvezh e New Mexico. Un ti a oa bet prenet ganti en Abiquiu. E 1949 ez eas di da chom da vat.
  
  Oberennoù 
  War-dro 900 taolenn a voe livet gant Georgia O'Keeffe : pikoloù bleunioù, pe kornioù-bro eus ar Stadoù-Unanet, dreist-holl ar menezioù a zo war-dro Santa Fe. Awenet-brav e veze al liverez gant an natur.
  
  E meur a virdi stadunanat emañ taolennoù Georgia O'Keeffe war ziskouez, en o zouez :
   Art Institute of Chicago, Chicago
   Brooklyn Museum, New York City
   Museum of Modern Art (MOMA), New York City
   San Francisco Museum of Modern Art, San Francisco (Kalifornia)
   Cleveland Museum of Art, Cleveland (Ohio)
  
  Levrioù
   BENKE Britta, O'Keeffe, Taschen, 2011, 96 p., ISBN 978-3-8365-3191-7
  
  Hêrezh
  E 1997 e voe digoret ur mirdi en he zi e Santa Fe.
  
  Liammoù diavaez 
  Georgia O'Keeffe en Artcyclopedia
  
  Livourezed SUA
  Ganedigezhioù 1887
  Marvioù 1986